| „AIDO“ PRIEDAS VAIKAMS | 


NEZINAU 


Nežinau, mano Tėvyne, 
Nežinau, mano brangioji, 
Kodėl Tavo didį vardą 
Mano lūpos vis kartoja! 


Ar už tai, kad Tavo žemė, 
Tavo šlamiančiosios girios 
Tiek pagimdė mano brolių, | 
Tiek užugdė garsių vyrų? 


Kai prisimenu Kęstutį, 
Vytautą ar Gediminą, — 
Kiek jie daugel gero darė, 
Tau, brangiausioji Tėvyne! 


Arba dainiai mūs— Maironis, 
Duonelaitis ir Strazdelis! 

Kieno giesmės, kad ne jųjų, 
Tavo garbę aukštyn kelia? 


Nežinau, brangi Tėvyne, 
Nežinau, šalie gimtoji, 
Kodėl dar jaunoj krūtinėj 
Tokia meilė išbujojo! 
V. Kuolaitis. 

ANTANAS SMETONA 


Tautos Vadas — Lietuvos Prezidentas 
ANTANAS SMETONA 


Dabar Lietuvos Prezidentu jau 
ketvirtą kartą perrinktas Antanas 
Smetona. Jums, tur būt, bus įdomu 
sužinoti, kaip jis į žmones išėjo, 
kaip visos šalies pirmuoju žmo- 
gumi, visos tautos vadu tapo. 

Antanas Smetona gimė 1874 me- 


tais rugpiūčio 10 dieną Užulėnio 
kaime, Taujėnų valsčiuje, Ukmer- 
gės apskrityje. Jo tėveliai turėjo 
tiktai 4 hektarus žemės, o vaikų 
augino net septynetą: keturis sū- 
nus ir tris dukteris. Su tiek maža 
turto jo tėvai, žinoma, nė galvoti 

negalėjo apie vaikų mokymą. Bet 
Antanas, matydamas, koks sunkus 
gyvenimas jo lauksiąs sodžiuje, pa- 
siryžo nueiti kitu keliu—mokytis. 

Tėvai atidavė jį į Taujėnų pra- 
džios mokyklą. Vaikas buvo gabus. 
Ji pastebėjo rašytojas kunigas Bal- 
vočius Gerutis ir padėjo įstoti pro- 
gimnazijon, paskui  gimnazijon. 
Mokėsi jis Ukmergėje, Liepojoje, 
Palangoje, Mintaujoje. Parama iš 
šalies buvo mažutė, pačiam reikėjo 
užsidirbti ir pragyvenimui, ir kny- 
goms, ir gimnnzijai už mokslą. Jam 
teko sunkiai dirbti ir vargti jau 
nuo trečiosios klasės (pas mus da- 
bar pirmoji klasė): ir kitus mokinti 
ir pačiam mokintis. Ir kliudymų 
mokslui turėjo. Mat, rusai anuo- 
met norėjo lietuvius priversti ru- 
Siškai kalbėti ir rusiškai melstis. 
Antanas Smetona jau mokėsi Min- 
taujoje — buvo aštuntoje klasėje. 
Rusai įsakė mokiniams maldą gim- 
nazijoje kalbėti rusų kalba. Moki- 
niai susitarė rusiškai nesimelsti. 
Tarp tų susimokėlių buvo ir Sme- 
tona. Gimnazijos vyresnybė susi- 
mokymo vadus pašalino iš gimna- 
Zijos. Buvo pašalintas ir Smetona. 

ada gimnazijos mokslą baigti jis 
nuvažiavo Petrapilin. Ten jis paskui 
istojo ir aukštojon mokyklon—uni- 
Versitetan. 

Universitete Smetonai buvo dar 
Sunkiau. Jis buvo ten vienui vie- 
nas—be globėjų, be užtarytojų, be 
turto. Pats uždarbiavo, šiaip taip 
Vertėsi ir mokėsi. Jis mokėsi ad- 
Vokatu būti. Petrapilyje buvo du 
kartus išvarytas iš mokyklos, du 
kartus buvo suimtas ir kalėjime 
laikytas. Visos tokios nelaimės 
kitą būtų palaužusios, — ne toksai 
buvo Smetona. Kartą pasisakęs ką 
nors padaryti, jis turėjo ir tesėti. 
Taigi 1902 metais jis pabaigė ad- 

vokato mokslus. Pabaigęs tuojau 
grįžo kuo arčiausiai tėviškės ir ap- 
sigyveno Vilniuje. 

Smetona, besimokydamas Min- 
taujoje ir Petrapilyje, dirbo su lie- 
tuviais mokiniais ir studentais. Už 
tą darbą jis ir buvo kelis kartus 
varomas iš mokyklų ir laikomas 
kalėjime. Vilniuje jis visai pasinėrė 
lietuvių draugijų darban. Vilniuje 
lietuviai šviesuoliai tuomet draugi- 
jomis spietėsi, lietuviškus laikraš- 
čius ir lietuviškas knygas leido. O 
darbščiausias visur buvo Antanas 
Smetona. Apie jį tada girdėjo visa 
Lietuva. 

Užėjo sunkūs Didžiojo karo 
metai. Smetonai teko bėgančiais 
nuo vokiečių rūpintis ir pasiliku- 
sius nuo jų ginti. Paskui jis tapo 
Lietuvos valdžios galva ir su ta 
valdžia 1918 metais vasario 16 
dieną paskelbė Lietuvą nebepriklau- 
sančią nei rusams, nei kitiems sve- 
timiesiems. Kitais metais balandžio 
mėnesio 4 dieną jis buvo išrinktas 
Lietuvos vadu — prezidentu. 

1920 metais jis buvo nustojęs 
prezidentu buvęs. Bet 1926 metais 
gruodžio mėnesį, kada buvo pa- 
sunkėjęs Lietuvos gyvenimas, Sme- 
tona vėl buvo išrinktas prezidentu. 
Po penkerių metų jis buvo išrink- 
tas trečią kartą, o šiemet lapkri- 
čio 14 dieną vėl perrinktas. 

Taip Antanas Smetona yra išė- 
jes į žmones, toks buvo jo gyve- 


nimo kelias iš dūminės ūkininko 
pirkelės į valstybės prezidento 
rūmus. 


Antanas Smetona yra daug ra- 
šęs ir dar teberašo įvairių raštų. 
Jo raštų yra išspausdinta didelės 
knygos. Savo raštais jis moko lie- 
tuvius mylėti: savo kraštą, tinka- 
mai tvarkyti savo gyvenimą, rū- 
pestingai gintis nuo priešų. 


484 


Ačiū Tau, 


Ačiū Tau, Dievuli, 
Už gamtos gražumą, 
Už kiekvieną medį, 
Už kiekvieną krūmą. 


Už kiekvieną pievos 
Žydriaspalvį žiedą, 

Už kiekvieną giesmę, 
Ką paukšteliai gieda. 

Dievuli! 
Ačiū tau, Dievuli, 
Už darželio grožį, 
Už žalumą rūtų, 
Už kvapumą rožių. 


Užtsaulutę šviesią, 

Žvaigždutės skaisčiausias: 

Ačiū Tau, Dievuli, 

Ačiū Tau, geriausias. 
Vyt. Skinulis.. 


Vaikelio malda 


Viename miestelyje buvo 
atlaidai ir didelis turgus. Iš vi- 
su apylinkių žmonės suplaukė 
pasimelsti, įvairių prekių par- 
duoti. Artimojo sodžiaus gy- 
ventojai taip pat beveik visi 
išsiruošė, namuose pasiliko tik 
seneliai ir vaikai. 

Jau ir vakaras artinosi, 
o žmonės vis negrįžo iš atlai- 
dų. Sodžiuje buvo tylu,niekur 
nesimatė žmonių. Staiga pa- 
kluonėje sujudėjo tamsus še- 
šėlis, kuris vis labiau artinosi 
prie trobų. 

Kažkoks žmogus ėjo tyliai, 
nedrąsiai dairydamasis į šalis. 
Isitikinęs, kad niekur nieko 
nesutiks, jis greitai pribėgo 
prie atviro lango ir atsargiai 
ilipo trobos vidun. Prisiglaudęs 
prie sienos, sulaikydamas kva- 
pą, klausėsi, ar neišgirdo kas 
jo ilipant. | 

Tyla. Apsidairė aplinkui: - 
kampe matėsi didelė bulvių 
krūva, šalia jos statinė, toliau 
burokai,morkos. Ne čia pateko. 


Pastebėjęs, kad durys pra- 
viros, prisiartino prie jų ir ty- 
liai vėrė, kad nmegirgždėtų. 
Ant pirštų prisiartino prie du- 
rų, kurios buvo uždarytos. 
Blogiau. Pridėjo ausi prie du- 
rų ir ilgai klausėsi. 

Įsiklausęs gerai, išgirdo 
silpną moters balsą: „Dabar, 
anūkėli, sukalbėk poterėlius ir 
eik gulti“. Vaikas persižegno- 
jo ir tyloje aiškiai, ramiai su- 
skambėjo „Tėve mūsų“... 

Įsibrovėliui rodėsi, kad vai- 
kas ypač garsiai tarė, lig jam 
taikydamas: „..ir nevesk mūs 
i pagundą, bet gelbėk mus 
nuo pikto“. Sie žodžiai primi- 
nė jam vaikystę, motinėle ir 
nepajuto, kaip lūpos kartojo: 
„Ir nevesk mūs į pagundą, bet 
gelbėk mus nuo pikto“. 

Grįžo tuo pat keliu, nepa- 
daręs nieko bloga. Nuo to 
vakaro buvo darbštus ir pa- 
vyzdingas žmogus. 


Miglė. 

Mielas rudenėli... 


Mielas rudenėli, 
Apsakyk man dailiai, 
Kodėl, tau atėjus, 
Viskas atsimainė? 


Vis dangus aptemęs, 
Debesims apklotas, 
Saltos naktužėlės, 
Dienos ašarotos. 


Slėnys ir kalneliai 
Miglomis aptvinę, 
Medžiai be lapelių 
Stovi nusiminę. 


Štypso stagarėliai 
Jurginų ir rožių, 
Liūdnas mūs darželis, 
Jau be jokio grožio. 


Ąžuolai ir liepos 
Bailiai šnabžda, ūžia: 
Ziūri pasistiepę, 

Ar arti žiemužė. 
Paežy kiškelis 

Tūno susitraukęs, 

lr maži žvirbleliai 
Tupi pasišiaušę. 

Stai keliu per dieną 
Ritasi keleivis, 


Šaltas, drėgnas vėjas 


Pliko jojo veidą. 


Mielas rudenėli, 
Apsakyk man dailiai, 
Kodėl, tau atėjus, 
Viskas atsimainė. 
Dagilis. 

Šeimininkas ir žvirbliai 


Išėjo ūkininkas į kiemą 
siaurutį, šiukšlėtą, mažutį... 

Pažvelgė ir šen ir ten — 
i palinkusią, papuvusią tvorelę, 
i seną kūtelę, į jos skylėtą 
stogą, į sulaužytą vežimėlį... 

Žiovulys, reivulys jį paėmė, 
galvon pasikasė — nieko jam 
šiandien nesinori dirbti. 

O saulutė danguje šviečia, 
siunčia savo paskutinius šiltus 
©  meilius spindulius. Malonu. 
| Prie būdelės guli Margis, 
šildosi prieš saulutę. Vištos 
kapstinėja skiedryną, maisto 
sau ieško. | 

Ant stogo tupi žvirbliai. Pa- 
matę šeimininką ėmė čirkšti: 


— Tai šis mūsų šeimininkas! 
Dar nematėt tokio: 

Akys siauros, 

Švarkas kiauras, 

Kelnės — lops ant lopo!.. 


Šeimininkas palengvėli, tin- 
giai atsidarė klojimo duris, 
įėjo vidun. Kartu su juo įėjo 
ir saulės spindulėlis, kuris 
apšvietė sienoje  kabančius 
spragilus. Visi jie dulkių ap- 
dengti. 

Norėjo, paėmęs spragilus, 
rugius kulti, bet tuo tarpu 
užėjo toks staigus miegas, 
kad neiškentęs atsigulė ant 
pėdų ir užmigo. 


Išbudino šeimininką triukš- 
mingas žvirblių čiauškėjimas: 


Miega mūsų šeimininkas, 
Knarkti puikiai moka, 
Akys siauros, 

Švarkas kiauras, 

Kelnės — lops ant lopo/.. 


— Šalin -jūs,  išdykėliai, 
dykaduoniai, palaidūnai, —ėmė 
šaukti mūsų šeimininkas pa- 
budęs. — Jūs man čia grūdus 
gadinsite! 

— Mes keliame,  čir-čir, 
o tu miegok, mūsų šeiminin- 
ke, čir-čir, mes už tave iškul- 
sime. 

— Aš jums čia parodysiu, 
dar ir jūs čia mane skriausite, 
beširdžiai, niekšail.. 


Ir stvėręs spragilą, kad 
ėmė kulti, dargi sukaito. Be- 
žiūrint iškūlė visus klojime 
suklotus pėdus. 

"Iškūlęs atsisėdo ant pus- 
purio, žiūri į grūdus ir džiau- 
giasi. Atsiminęs apie žvirblius, 
paėmė bertuvę grūdų, išnešė 
iš klojimo ir pabėrė žvirb- 


"liams... 


— Še, rykite — kad mane 
prie darbo paraginote. 


Ž. K. 

Ką mate vaikai kelionėje 


Joja, joja du vaikeliai: 
Brolis ir sesuo; 
Atsidžiaugti jie negali, 
Kaip gražu, šviesu. 


Cia pirkutės baltos, blankios, 
Su šiaudų stogais, 

Prie jų gluosnis pasilenkęs 
Klausos ties langais. 


Ten nuo pievų gandras skrenda, 
Jo snape varlė... 

Ir vaikai jam: — Gandre, gandre! 
O jis: — Klė-kla-klė... 


Pašily avytes gano 
Brisius ir piemuo. 
Zirgas purto karčius savo, 
Zvengia jau namo. 


Eina žmonės, dalgius neša 
Lauko takeliu,. 

Piemenėlis liesas, basas 
Groja vamzdeliu. i 


Upėje malūnas dirba, 
Ūžia, lyg arti. 

O toliau už kalvės žvirba 
Aukso kibirkštim. 


Nuo laukų, nuo sodų, upių 
Atplaukė daina. 

Moteris prie kryžiaus klūpo, 
Meldžiasi viena. 


Joja vieškeliu vaikeliai: 

Brolis ir sesuo; 

Atsidžiaugti jie negali, 

Kaip gražu, šviesu. 

| Marija Konopnickienė, 
Vertė J. Kruminas 


"Vėjas ir 
Ant aukšto kalno stovėjo, 
plačius sparnus išskėtęs, vėjinis 
Malūnas. Kai vėjas smarkiai 
Pūsdavo, malūnas braškėjo, lyg 
stengdamasis vėjo pūtimą su- 
laikyti, atsispirti jam. Kai bū- 
davo ramu, malūnas lyg su- 
Simąstęs žvelgė į tolumą, lauk- 
damas, kada, pagaliau, atpūs 
tas laimingasai vėjelis, kuris 
Pasuks didžiulius jo sparnus. 
Bet, tokiam vėjeliui atlėkus, 
malūnas vėl visas supėsi, ūžė, 
terkšėjo. Tada jis laukė, kada 
ateis jam ramaus poilsio va- 
landėlė. 
Sykį taip vėjas malūnui ir 
pasakė: 


— Nori dirbti, tai dirbk, 
poilsio nelaukdamas. O ne —. 
tai vieną gražią dieną imsiu 
smarkiau pūsti ir nugriausiu 
tave. 

Pabūgo tokio grasinimo 
malūnas ir sudrebėjo. Bet, kai 
per keletą dienų vėjui nieko. 
neatsakė, ėmė anas papūtė 
smarkiau ir malūną nugriovė. 

Maltų dabar malūnas, jei 
būtų dar paliktas stovėti, bet 
kas juo  pasitikės: tada, 
kai galėjo dirbti, tik poilsio. 
laukė; o kai ilsėjosi, buvo vėl 
nepatenkintas savo poilsiu. 


r. 

2) Sugrižimas 


(Apysaka iš garbingos Lietuvos praeities) 


Tai buvo 1377 metais. Vokiečių 
ordino magistras Henrikas, įsiver- 
žęs su savo kraujo trokštančių ri- 
terių būriais į Lietuvą, septynias 
dienas plėšė Viduklės ir Kražių 
apylinkes. Septynias dienas pa- 
dangė raudonavo nuo gaisrų, sep- 
tynias dienas nekaltų lietuvių krau- 
jas ir ašaros upeliais liejosi. 

Ir tik, kai kryžiuočiai sužinojo, 
jog atvyksta Kęstutis su savo pul- 
kais, jie pasitraukė, išsivesdami su 
savimi daug lietuvių į nelaisvę. 
Verkė lietuviai, atsisveikindami su 
savo žemele. - Verkė, nes žinojo, 
kad jų gyvenimo laimės žiburys 
jau užgeso. 

Tarp tų nelaimingųjų buvo ir 
Gailutis. Jis, vos pražydusi gėlelė, 
daug žadėjęs savo gimtajai žeme- 
lei, buvo pagrobtas vokiečių ir nu- 
gabentas Marienburgan, 

Verkė vargšelis ilgą laiką, ma- 
žai valgė, vengė baisaus žvilgsnio 
kryžiuočio, kuris jį prižiūrėjo. 

— Perkūne, neapleisk ma- 
„nęs, — prašydavo kartais jis. 

— Cha. cha, chal — nusikvato- 
davo kryžiuotis, išgirdęs tokius 
žodžius. — Jūsų Perkūnas niekam 
tikęs: tikras Dievas yra šis! 

Ir, išsiėmęs iš užančio, paro- 
dydavo Gailučiui blizgantį kryželį. 

Ilgai nenorėjo Gailutis žiūrėti į 
tą kryžių. Jis prisimindavo tą bai- 
sų sapną apie juodą kryžių. 

Slinko dienos. Gailutis, nors ir 
sunkiai dirbdamas, pramoko tos 
nesuprantamos kalbos, tačiau ne- 
užmiršdavo ir gimtosios, kuria pats 
su savimi nors pasikalbėdavo. Ne- 
apkentė jis to kryžiuočio, kuris 
dažnai jam parodydavo tą kryželį 
ir primindavo, kad tai yra jo tik- 
rasis globėjas. 

Vieną vakarą, kada jo prižiūrė- 


tojas Henrikas miegojo, priselino 
Gailutis prie jo ir, smalsumo trau- 
kiamas, nutarė pažiūrėti, kas per 
daiktas yra, kurį jam Henrikas ro- 
dydavo. Atsargiai nuėmė nuo kie- 
tai miegančio Henriko kaklo kry- 
želį. Nustebo, kai pamatė, kad prie 
kryželio prikaltas žmogus... 

Gailutis susidomėjo. 

Kas čia per žmogus? už ką jį 
prikalė? 

Ach, kaip baisiai jis atrodo! 
Beveik nuogas,.. suvargęs. Va, ir 
vinimis prikaltas, o ant galvos dy- 
giuotas vainikas... kraujas teka per 
veidą. O jis, pakėlęs galvą, žiūri į 
dangų. 

Negi tai būtų tas pats, kuris 
už Perkūną, anot Henriko žodžių, 
galingesnis? Ne, tai negali būti! 
Perkūno nieks negali taip prikalti, 
o jis... taip nuskriaustas, sumuštas. 

Gailucio širdį pavėrė užuojau- 
tos jausmas šiam kankiniui. 

Norėjo jau Gailutis padėti tą 
kryželį, bet... 

— Cha, cha, chal.. — pasigirdo 
jam pažįstamas Henriko kvatoji- 
mas. Gailutis kruptelėjo. Kryželis 
iškrito jam iš rankų. Norėjo bėgti, 
bet stiprios Henriko rankos jį su- 
turėjo. 

— Nebijok, mažyti. Nieko aš 
tau nedarysiu, — guodė jį Henri- 
kas.—Tu savo globėją norėjai pa- 
matyti? 

Gailutis tylėjo. 

— Štai, žiūrėk į tą žmogų, — 
kalbėjo, pasisodinęs Gailutį ant 
kelių Henrikas. — Tai yra tikrasis 
Dievas. Jūsų Perkūnas prama- 
nytas. . 

— Neteisybė! Perkūnas yra! — 
sušuko Gailutis. 

— Ne, Perkūno nieks nematė, 

o Ji matė daug žmonių,—tvirtino 
Henrikas. 

— Tai kodėl ir už ką Jį prikalė? 

— Mat, visi žmonės buvo nuo- 
dėmingi ir mirę eidavo pragaran... 

— O kas tai pragaras? 

— Tai tokia vieta, kur eina mi- 
rusieji, kurie žemėje buvo negeri... 
Taigi šis Zmogus mirė ant kry- 
žiaus dėl mūsų nuodėmių. Matai, 
koks Jis geras buvo. 

—. O ar eina žmonės dabar į 


pragarą? 
— Eina. Jei tu nemyli Jo, o 
tą Perkūną, irgi papulsi praga- 


ran!—sušuko Henrikas, tikėdama-. 


sis, jog, pagaliau, tikrai Gailutį per- 
kalbėsiąs. 

Gailutis nuleido galvą. Jo ma- 
žas protelis negalėjo aprėpti tokių 
dalykų. Jis negalėjo suprasti, kaip 
galėjo tas Zmogus būti prikaltas, 
kai buvo toks galingas. 

— O ar baisu „pragare? — vėl 
užklausė. 

— Labai baisu! Ten amžinai 
degsi karštoje ugnyje, o tokie 
juodi, baisūs velniai niekad neleis 
tau išeiti. O jei būsi geras, tikėsi 
į Jį, tai amžinai gyvensi su Juo 
danguje, kur labai linksma ir gera. 

— O kurie skriaudžia kitus irgi 
eis pragaran? 

— Taip, nes Visagalis įsakė vi- 
sus mylėti. 

— Tad ir jūs eisite į pragarą, 

nes jūs mūsų kaimelį padegėte. 
Tikrai už tai šis Nukryžiuotasis 
nedovanos!-—sušuko Gailutis ir greit 
pasišalino. 

Henrikas pamatė, kad sunku 
jam bus šį mažą ir atkaklų savo 
tėvynės mylėtoją paversti geru 
krikščionimi. 

* 
* x 

Ir vėl slinko laikas. Metai pra- 
bėgo nepastebimai. Marienburgo 
pilyje daug kas pasikeitė. Gailutis 
visai priprato prie naujų sąlygų. 
Tėviškės vaizdai ėmė jo vaizduotėje 
blankti. Jis pamažu susibičiuliavo 
su Henriku, kuris jam dažnai pa- 
aiškindavo apie Dievą. Užmiršo ir 
Perkūną, kurį gerbti buvo jį išmo- 
kę tėvai. Vakarą atsiklaupęs daž- 


nai sukalbėdavo visas maldeles, 


kurias išmokė Henrikas. 

Tačiau jo jauna galvėlė neuž- 
miršo savo tėvynės Lietuvos. Gai- 
lutis prisimindavo gerąją motutę 
ir tėvelį, kuris žuvo nuo dabartinių 
jo globėjų rankų. Dažnai jo jauna 
širdutė užsidegdavo keršto troški- 
mu visiems kryžiuočiams ir pa- 
čiam Henrikui. 

Ne kartą jam ateidavo mintis 
pabėgti iš Marienburgo, tačiau pri- 
sivengė, nes žinojo, kad, jei sugautų, 
tuomet sudiev bet kokiam mėgini- 
mui pasprukti iš kryžiuočių rankų. 


(B. d.) 


Mano gimtinė 


Pažiūrėk, broleli, 

Į Dysnos upelį! 
Kaip jisai banguoja 
Vejuotam laukely. 


Aš prie jo užaugau, 
Vargus iškentėjau, 
Brangia teviškėlę 
Karštai pamylėjau. 


Cia mane tėvelis 
Mažą užaugino 

Ir, kaip žuvys gaudyt, 
Mane išmokino. 


Ten upelis teka, 
Čiulba ten paukštelis, 
O tenai gimtinis 
Triburčių kaimelis. 

J. Če—lis, 


4 

LAPĖ IR GAIDYS 


Kažkur kiemely ar lauke laputė gaidį pasigavo. 
Nustvėrus vargšą už sparnų, ji bėgo jau į urvą savo... 
Gaidys, nors jį skausmai kamuot visai pradėjo, 

Taip tarė lapei: — Paklausyk! Aš giedu puikiai, 
Bet girdėjau, kad tu kas vakaras, kas ryt, 
' Kuomet tu slankioji po šilą, po laukelį, 
Taip moki puikiai uždainuoti, jog vištelės, 
Gaidžiai, antutės ir žaselės 
Tuojau nutyla paklausyt. 
A 2. Ar tai tiesa? Man pasakyk! 
“S Tr kol dar klusnios man auselės, 
Sveiki karoliai ir kauleliai, 
„ Tokios skambios gražios dainelės 
Dar aš norėčiau paklausyt. 
Tie gaidžio žodžiai taip patiko mūs laputei, 
Kad tuoj, pravėrusi burnelę, 
Au-au! suriko. O gaidelis 
Fur-fur! paspruko iš lapelės. 


Dagilis. 
Murk nemurkes 

— Murku — murku, — atsitūpęs  —- Murk nemurkęs,—jam pasakė, 
ant šalinės katinukas — rainasai tu katinėli, 
laukė, kada sučežės kur jokia mūsų nepateks tau, 
tarp šiaudų ar tarp varpelių nei vienos tu nesuuosi, 
koks peliūkštis ar peliukė. 

BL — Murku — murku, — atsitūpęs 
Tuo sykiu apjuto pelės ant šalinės katinukas 
jo nagus ir jojo uoslę snaudė jau. Aplink jį pelės 
ir vos vos tik iš šiaudelių šoko pelinai, peliūkštės. 
kyščiodamos po ūselį, Laukutis. 

Stanley kelionės po Afriką 


Vienas didžiausių XIX amžiaus 
keliautojų yra anglas Henrikas 
Stanley (Stenli). 

Jis buvo laikraštininkas. Dar 
jaunas būdamas, jis kaipo laikraš- 
čio korespondentas buvo nusiųstas 
i Abisiniją. Ten jis parodė didelį 
sumanumą, energiją ir apsukrumą. 
Jo pilni tiktų nuotykių aprašymai 
turėjo skaitytojų tarpe didelį pasi- 
sekimą. Tad 1871 m., kada visas 
kultūringas pasaulis buvo susirūpi- 
nes dingusio nuo kelių metų beke- 
liaujančio po Afriką Dovydo Le- 
vingstono likimu, Stenli laikraštis 
suruošė išvyką Levingstonui surasti. 
Tai išvykai vadovavo Stenli. 

Stenli išvyka buvo gausiai ap- 
rūpinta. Jam buvo duota keli šim- 
tai/ginkluotų šautuvais juodo džių 
ir daugybė paprastų nešikų. Mat, 
tais laikais keliauti po Afriką buvo 
labai pavojinga. Ten siautė vergų 
pirklių gaujos; be to, vietos gyven- 
tojai negrai ateivius sutikdavo ne- 
palankiai. Savo geležine valia, iš- 
tverme ir nežmoniškuų kantrumu 
Stenli nugalėjo visus sunkumus. 
Ten, kur nepadėdavo geras žodis, 


Stenli įtikindavo jėga. 


Zanzibaro miestas, 


Stenli, sužinojęs iš vilkstinių, 
kuria kryptimi keliavo Levingstonas, 
išvyko jo ieškoti. Pačiame Afrikos 


"didelių" valčių, 


viduryje jis surado Levingstoną. 
Įvyko graudus ir nuoširdus dviejų. 
didžiausių Afrikos tyrinėtojų susiti- 
kimas. Levingstonas nesutiko ta- 
čiau grįžti į Europą. Stenli grįžo. 
vienas į Zanzibaro miestą, esantį 
rytiniame Afrikos krante. Kelionė į 
Zanzibarą buvo dar sunkesnė. Daug, 
kartų teko Stenli vilkstinei kovoti 
su arabais, vergų pirkliais. Vieni 


Stenli nešamas Zanzibaran. 


baltųjų, kurie keliavo drauge su 
Stenli, žuvo nuo kulkų ar plėšriųjų 
žvėrių, kiti mirė piktojo drugio 
įveikti. Pats Stenli į kelionės galą 
sunkiai susirgo ir į Zanzibarą buvo: 
atneštas. 

Kelionės sunkumai nepalaužė 
Stenli. Jis pasveikęs ir pasilsėjęs. 
1874 m. išvyko į naują kelionę po 
Afriką. Sios kelionės metu jis iš- 
tyrė Vidurinės Afrikos didžiuosius. 
ežerus, aplankė dviejų didžiausių. 
Afrikos upių Nilo ir Kongo aukšt- 
upius. Gavęs iš vieno pirklio 19 
jis leidosi Kongo 

upe žemyn ir 1877 m. vasarą pa- 
siekė jos žiotis vakariniame Afri- 
kos krante. Tokiu būdu šios antro- 
sios kelionės, užtrukusios trejis 
metus laiko, Stenli perkeliavo visą 
Afriką skersai nuo rytų į vakarus. 

Stenli sumanymu buvo organi- 
zuota tarptautinė Afrikos drau- 
gija, Belgijos karaliaus Leopoldo II 


Stenli keliasi per upę. | 
globojama. Ta draugija įkūrė Afri- 
koje Kongo valstybę. Mirus Leo- 
poldui II, ji atiteko belgams. Būda- 


mas tos draugijos direktoriumi, 
Stenli pasistengė patraukti daugiau 
gyventojų iš Europos ir juos ap- 
gyvendino Kongo valstybėje. 

Stenli, pagaliau, sugrįžo į Eu- 
ropą, bet neilgam. Afrikoje įvyko 
riaušės. Arabų tarpe atsirado vie- 
nas jų vienuolis dervišas Mahdi, 
kuris pasiskelbė naujuoju Maho- 
metu, atėjusiu išlaisvinti Afriką iš 
netikėlių - baltųjų rankų. Jam pa- 
vyko savo pusėn patraukti arabus; 
parėmė jį ir vergų pirkliai. Mat, 
Mahdi nedraudė pirkliauti vergais. 
Tad greitu laiku maištas apėmė 
beveik visą Afriką. Veltui Egiptas 
stengėsi numalšinti sukilėlius. Jo 
kariuomenės viena po kitos buvo 
sumuštos. Į sukilėlių rankas pateko 
Chartumo miestas, esąs prie Nilo. 
Chartumą begindamas, žuvo garsus | 
anglų generolas Gordonas. Tokis 
pat likimas grėsė Vokietijos ke- 
liauninkui  Šnicleriui, kuris valdė 
vieną Egipto sritį Nilo aukštupyje. 
S suruošė dar naują išvyką 
Snicleriui išgelbėti. Ir šioji išvyka 
jam pavyko. Stenli atrado Šniclerį 
ir jį atgabeno į ramiąją vietą. Vė- 
liau mahdistų sukilimas buvo anglų 
generolo Kičenerio nuslopintas. 

Po šios išvykos Stenli grįžo 
Europon ir ramybėje praleido savo 
paskutinius gyvenimo metus. Jis 
mirė 1904 m. 


DAGILIS 


Vaikšto senis lapkritys 
Su maišu didžiausiu, 
Piktas baisiai, kaip ežys, 
Kupron susitraukęs. 


Štai atrišo maišą jis, 
Purtina į šonus, 

Miglos skleidžias į šalis, 
Dengia kalnus, klonius. 


Jo vėjužis turi net 
Simtą birbynėlių, 
Groja, spiegia visuomet 
Įvairiais balseliai. 


Jei gėlelių dar žiedai 
Augo kur lig šiolei, 
Nusigando, ir visai 
Draskomi prapuolė. 


Bet štai stovi karžygys 

Prie tvoros daržely... 

— Kas mane bepabaidys — 
Pilką dagilėlį? 


Mano lapai kai kardai — 
Nebijau aš priešų, 
Kausiuos su rudens vargais, 
Kol jėgų turėsiu. | 

Dilgė. 

Po skanių pietų Juozytis Tik štai vėjas pasikėlė 


Ėjo draugo atlankyti. 


Jautėsi vyruks smagiai 


Ir šypsojosi linksmai. 


Toks smarkus, jog bernužėliui 


Kepuraitę, lyg ranka, 


Nutraukė ir neša ją. 


Pasileido mūs bernytis 


Kepurėlę savo vytis... 
Bet veltui, nes staiga 
Užt į viršų ir medy 


Ant šakos pasikabino. 
Susirūpinęs vaikinas 
ji Ziūr viršun. Pasiekt tenai 


Kepuraitę — nejuokai! 

Loja šunys 
(Dainelė) 


Loja šunys per naktelę 
Tai tyliau, tai balsiau. 
Sviečia kreivas mėnesėlis 
Tai šviesiau, tai tamsiau. 


Loja šunys ant kiemelio 
Au-au-au! Au-au-au! 
Tiktai pusė mėnesėlio 
Va tai tau, va tai tau! 


Loja šunys per naktelę 
Ir didi, ir maži. 

Miega, ilsis artojėliai 
Ir seni, ir jauni. 


ŠYVAS ŽIRGELIS 


„Tai gražiai bėga 
šyvas žirgelis, 
galvelę palenkdamas“. 

Ankstų pavasario rytą, vos pir- 
miesiems saulės 
mūs vargią lūšną atlankius, paėrnė 
tėvelis mane už rankos ir išsives- 
„damas tarė: | 

— Eisim, vaike, kuziuko pažiū- 
Tėti. 

Nebuvau mažo gyvulėlio ma- 
tes. Nežinojau, kaip jis atrodo. 
Todėl bėgau pirmas į arklių tvartą. 

— Palauk, reikia atsargiai. Ku- 
melė gali dar išgąsdinti tave. 

— Aš kuziukui, tata, nieko blogo 
nedarysiu. Už ką mane kumelė 
judins? 

— Matai, vaike, tu nežinai, kad 
kiekvienai motinai savo vaikas 
brangus. Kiekviena motina tad ir 
stengiasi savo vaiką ginti. Ir gy- 
vuliuos yra taip pat. Matei gal, 
kaip katytė kartais aklus savo ma- 
žyčius nešioja iš vienos vietos į 
kitą. Arba, kai jau katyčiai kiek 
paauga, neša jiems, ką tik besu- 
kliudydama,—aiškino man tėvelis, 
darydamas tvarto duris. 

Tamsiame tvarte maža ką ga- 
Jėjau įžvelgti. Pajutau tik, kaip 


spindulėliams * 


kumelė kiša į mane šiltą savo 
snukį, šmėsterėjau ranka. Bet anoji 
nė nemėgino trauktis nuo manes. 

— No, tai! — rikterėjo ant jos 
tėvelis, sužlegindamas kamanomis. 

— Palauk, išvesime mes tuoj ją 
laukan. Pamatysi, išbėgs ir kuziu- 
kas. Tamsoj ten jis pasislėpęs, nė 
nematai tu jo gerai. 

Aš tuo tarpu žiūrinėjau ilgomis 
laibomis kojomis stiprinėjantį jau- 
nutį kumeliuką. 

Vos tik kumelė žengė pro 
slenkstį, kumeliukas  neatsiliko. 
Smurkšterėjo ir tiek aš jį mačiau. 
Kieme užrietęs galvelę ir garba- 
notą uodegėlę jaunutis mano žir- 
gelis šokinėjo, lakstė lyg drugelis. 
Aš jau iš pirmo vyzdžio pavadinau 
jį savo žirgeliu. Tėvelis sutiko, bet 
paliepė man jo žiūrėti, šerti ir 
prausti sakydamas: 

— Kaip tu jo žiūrėsi, taip jis 
tau tarnaus. 


* 


Atėjo kaitrios dienos. Kas vidu- 
dienis tėvelis vedė? kumelę mau- 
dyti į ežerą. Žinia, neatsilikdavo 
ir mano žirgelis. Jis bėgdavo ke- 
liu ir per lauką. Ar dobilai, ar ru- 

giai, ar vasarojus pakelėje buvo, 
netrukdė jam nė trupučio. Pasi- 
smagindamas kad šuoliuoja, tai šuo- 
liuoja. Keturios baltos kojytės tik 
mirga, skubiai keliamos. 

O kiek iš jo džiaugsmo ežere! 
Kumelė, ant virvės vandenin lei- 
džiama, sunkiai stenėdama, vos 
keletą žingsnių įstengia paplaukti, 
visą nugarą vandeniu panėrusi, tik 
šnerves ir ausis viršun iškišus, pla- 
čiai pūsdama orą ir karpydama 
smailiais ausų galiukais lyg žirklė- 
mis, Mano žirgelis visas virš van- 
dens plaukė lyg plunksnelė. Apsuka 
aplink sunkiai besisukančią savo 
motiną du, tris kartus, nuplaukia toli 
už panuovartos ir vėi sugrįžta 
krantan. Išėjusį iš vandens gaudy- 
davau. Pagavęs ploviau jam šonus, 
bučiavau kaktą. O jisai, lyg atsidė- 
kodamas man už tokį darbą, pasi- 
leisdavo ežero pakraščiu, taškyda- 
mas visosna pusėsna vandenį. Su- 


stodavo. Atsisukdavo. Garsiai su- 
žvengdavo. Ir vėl atgal atpūksė- 
davo. 


Per vasarą mano Žirgelis taip 
išaugo, kad aš vos pasiekdavau 
jo nugarą. Ir spalvą pakeitė. Pra- 
džioj buvęs juodas, turėjęs tik 
kaktoje baltą žvaigždutę ir kojas 
žemiau kelių baltas, dabar visas 
sušyvėjo. 

Tėvelis sykį pasakė: 

— Bus šyvas tavo eržilas, kaip 
ir jo motina. 

— O man šyvas dar gražesnis, 
—-atsakiau aš tada, — bet greitas. 
Jisai už savo motiną jau dabar 
greitesnis, o kur galai. Jo nė vilkas 
nepavytų. 

i — Vaikeli, vilkas kiekvieną pa- 
veja. Reikia nuo jo saugotis. Reikia 
naktimis laikyti tvarte. Dieną, dar 
vis dieną: tai žmonės laukuos dir- 
ba, tai piemenėliai gano. Bet jau 
naktį... 

Aš nė klausyt apie tai nenorė- 
jau, kad mano žirgelį suėstų vil- 

kas. Aš tam biaurybei vilkui pa- 
rodyčiau, išdaužyčiau dantis, iš- 
lupčiau akis, atkapočiau kojas, jei 
jis tik pamėgintų mano žirgeliui 
ką nors padaryti. 


k 


Vieną rudens pavakarį tėvelis 
parsivedė namo iš lauko tik vieną 
kumelę. Laukiau, kada pardundės 
mano eržilas, sužvengs plonai plo- 
nai, o aš jam išnešiu tada duonos 
riekelę ir duosiu suėsti iš rankos. 
Jau taip jį išmokiau. Bet jo nėra 
ir nėra. Man jau ir neramu darosi. 
Matau, tėvelis nuvedė kumelę tvar- 
tan, uždarė ir pats eina pirkion. 

Išlėkiau priešais jį su duonos 


riekelę ir, rydamas ašaras, pa- 
klausiau: 

— O kur mano?... 

— Vaikeli, — paglostė man tė- 


velis galvą, — nelaimė mus ištiko. 
„ Aš pradėjau būkčioti ir baubti. 
Žinojau lyg jau visą tiesą. Blogos 
mintys apie tai man sakė. 

— Neverk, Antanuk,—paglostė 
vėl mane tėvelis, — suėdė, matai, 
biaurybė tavo linksmumą. Bet nie- 


kai. Kitimet vėl tokį pat turėsi. 
Neverk, vaike. | 
— Gera neverkt, kai jau tokį 


didelį išauginome. Jau kitimet bū- 
čiau jojęs. 

— Josi, vaikeli, aš tau nupirk- 
siu tokį pat. 

— Tai man pirktas! Man savas 
buvo meilus. Pirkto man nereikia. 

— Na, tai nepirksiu. Bet tikrai, 
Antanuk, kitimet tokį pat užau- 
ginsime. 

— HRš pirmiau visus vilkus iš- 
gaudysiu ar iššaudysiu. Kodėl] juos 
Dievas tokius biaurius dar iki šiol 
laiko. 

Bet liko ir vilkai neišmušti ir 
neišgaudyti, Tik aš laukiau labai 
pavasario, kad vėl turėčiau sau 
greitą ir dailų šyvą žirgelį. r. 


496 


Mano putytės... 


TRUPINĖLIAI 


Kaip žmonės matuoja jūrų 
gilumą 


Kai mes norime? išmatuoti kūd- 
rą, šulinį, upę, ar ežerą, į vandenį 
kišame lazdą, kartį, ar įleidžiame 
virvę su pririštu sunkumu. Taip se- 
niau matavo ir jūras, tik virvės tu- 
rėjo būti kelių kilometrų ilgumo. 
Toks matavimas buvo labai nepato- 
gus: sunku buvo nuvežti į jūrą to- 
kią ilgą virvę-vielą ir sunku buvo 
susekti, ar sunkumas jau yra pasie- 
kęs dugną, ar virvė kartais nesiran- 
go. Dabar visai kitaip tą darbą at- 
lieka su įdomių prietaisų pagalba, 

Prieikime prie gilaus šulinio ir 
pasilenkę šūktelkime. Po kiek laiko 
iš sulinio gilumos išgirsime“ savo 
balsą, — aidą. Jei šulinys gilesnis, 
ilgiau tenka laukti grįžtančio aido, 
iš negilaus sulinio jis greičiau grįžta. 
Mat, garsas — mūsų šūkterėjimas — 
turi nubėgti iki vandens sulinyje, 
nuo vandens jis atsimuša ir vėl per 
tiek laiko grįžta pas mus. Žmonės 
jau yra susekę, po kiek metrų per 
sekundę skrenda garsas ir, tai ži- 

nodami, suseka, kokio gilumo yra 
šulinys. Taip pat matuoja ir jūrų 
gilumą. 


»" Į jūrą išplaukia laivas su prie- 
taisu, kuriuo galima paleisti garsas 
į jūros gilumą ir sugauti aidą, kai 
šis grįžta, atsimušęs nuo jūros 
dugno. Žmonės žino, kaip greita 
garsas sklinda vandenyje, — ir gali 
susekti, kokia yra jūros giluma. 
Pereitą kartą mes kalbėjome apie 
žemės kevalo storumą ir gal ne 
vienas stebėjosi, kaip žmonės ga- 
lėjo susekti jo storumą, jei po ke- 
valu esąs taip didelis karštis. Ir že- 
mės kevalo storumą susekė tokiu 
pat būdu, kaip suseka jūrų gilumą. 
Tik matavimo prietaisas kiek kitokis. 

ŽAIDIMAI 


Miestai 


Žaidėjai susėda ant kėdžių arba 
sustoja užbrėžtame rate, jei žai- 
džiama lauke. Visi pasirenka sau 
kurio nors miesto vardą. Galima 
rinktis Lietuvos, Lenkijos, Europos 
ar ir viso pasaulinio miestus, sulig 
susitarimo. Vienas žaidėjų stoja 


` vidury, o kitas, atsistojęs nuošaliau, 


iššaukia miestus, iš kur ir kur, va- 
žiuojama. „Važiuoja iš Kauno Vil- 
niun!“ — saukia stovįs  nuošaliai 
žaidėjas. Tuomet Vilnius su Kaunu 
pasikeičia vietomis, o stovįs vidu- 
ryje stengiasi užimti tuščią vietą. 
Kas pasiliko be vietos, stoja į vidų. 

LAIŠKŲ DĖŽUTĖ. 


J. Če—lis. Pasirinkome vieną — 
„Mano gimtinė“, — kiti taip ir liks ne- 
įdėti; dar netinka spaudai. UŽ visa taria- 
me ačiū. 

I. S. Senis. 
sime. Ačiū. 


Pasaka graži ir ją įdė- 


Druk. „RUCH“. Wilno 

